Šipoš, Michal, poslanec NR SR (2020-09-25):
Ďakujem veľmi pekne. Ctená snemovňa, veľmi sa teším, že naši opoziční kolegovia tu vôbec nie sú, to myslím v úvodzovkách, že nechodia do roboty a viem, že je síce piatok a poobede, ale bolo by slušné, keby tu aspoň nejakí zástupcovia sedeli a vypočuli si naše argumenty, resp. túto problematiku. Ale zjavne im na tom nezáleží a tak ako aj v našom meste sme dlho bojovali proti hazardu a herniam, tak či už poslanci SMER-u, alebo možno teraz aj HLAS-u SMER-u nám vytrvalo oponovali a robili všetky obštrukcie, aby sme nemohli tie herne z nášho mesta dostať preč. Takže toto je tak na úvod, že ma to mrzí. Ďakujem kolegom, ktorí tu vytrvali z koalície a počúvajú naše argumenty. Čo sa týka tohto návrhu, v podstate už aj hlavný predkladateľ aj pán spravodajca základné informácie uviedli. Ja len to zhrniem, že tým cieľom je, aby mestá a obce, mestskí a obecní poslanci mohli sa rozhodovať slobodne, aby tam nemuseli byť nezmyselné petície o tom, že sa tam narúša verejný poriadok, aby jednoducho sami, keďže to mesto a tú obec poznajú najlepšie, mohli rozhodnúť, či chcú mať tú herňu, či chcú mať tie, tie hazardné hry vo svojom meste, vo svojom katastri, alebo nechcú. Keďže bola veľmi dobrá debata v prvom čítaní, my sme si vypočuli aj argumenty ctených poslancov, ktorí tu momentálne nie sú, a zapracovali sme ich do našich pozmeňujúcich návrhov. Sú to v podstate tie spomínané kvízomaty, aby sme jasne zadefinovali, čo je kvízomat, aby sa nestávalo to, ako sa teraz deje v mnohých mestách a obciach, že síce mestskí a obecní poslanci ten hazard zakážu, tie herne tam nie sú, ale potom prídu takí vychytrálkovia, ktorí si tam donesú kvázi tie kvízomaty a následne ďalej biznis funguje s tým, že už potom to ani štát nemá pod kontrolou, pretože to nie je regulované, nie je to kontrolované a oni za to neplatia žiadne dane. Preto sme sa rozhodli zapracovať aj tú problematiku a zadefinovanie tých kvízomatov a taktiež som veľmi rád, že aj naši kolegovia z koalície tam doplnili ďalšie návrhy a to sa týka aj tých sociálnych zariadení, aby to bolo čo najďalej od tých ľudí, ktorí sú najviac ohrození či už školy, škôl... školy, detské domovy, DSS-ky, proste všetky tie zariadenia, kde by tí ľudia nejakým spôsobom mohli prepadnúť gamblingu a tomuto hazardu. No a v neposlednom rade som veľmi rád, že my vlastne neobmedzujeme to podnikanie, kde možno tá druhá protistrana hovorí, že my to nejakým spôsobom, ide to na úkor slobodného podnikania, ale my v podstate dávame možnosť obciam a mestám, aby oni sa rozhodli, či to chcú alebo nechcú. Oni najlepšie vedia, ako to mesto, tá obec trpí alebo im je to možno jedno, ale my dávame slobodnú vôľu tým mestským, obecným poslancom, čiže my nič teraz tu nejdeme celoslovensky zakazovať. Tých obcí a miest na Slovensku je zhruba tritisíc a pokiaľ ja mám informáciu, tak do dnešného dňa tie herne zakázalo do sto samospráv. Čiže je to fakt o tom, aby sme my dali tú príležitosť a tú možnosť tým mestským a obecným poslancom, aby sa oni slobodne rozhodli, čo chcú a čo nechcú. Tretia vec, ktorá tam je, je... Ako? (Reakcia spravodajcu.) Je prekonanie prekážky. To znamená, aby sme jednoducho uľahčili jednoducho ten, tú, tým zamestnancom, aby mohli odobrať ten prístroj. To znamená, že ak teraz sa stalo to, že prišli tí zamestnanci toho úradu na dané miesto a videli, že tam ten kvízomat je, tak v podstate či už ten prevádzkar, alebo ten zamestnanec sa im mohol vysmiať do tváre. Teraz nastúpi to alebo malo byť nastúpiť to, že ak jednoducho oni tie kvízomaty majú a podnikajú v podstate nelegálne, tak tá daná kontrola môže im ten kvízomat vziať. Čiže zhruba asi toľko. Ja vás len chcem poprosiť o podporu, aby sme, aby sme trošku zase mohli tým samosprávam v podstate tým obecným a mestským poslancom dať tú voľnú ruku, tú rozhodovaciu možnosť. Asi sami primátori, starostovia a mestskí poslanci, ktorí ste tu, ktorí to počúvate, viete, o čom hovorím. Takže dúfam, že pomôžeme tým mestám a obciam a prejde to s veľkou podporou, aby sme vyslali jasný signál celému Slovensku, že takéto neduhy my na Slovensku veľmi nechceme, a v podstate ide o to, aby sa každý mohol slobodne rozhodnúť, aby sme ochránili hlavne tých najslabších. Ďakujem pekne.